En nom de nostre seigneur amen. L’an de l’incarnacion d’icelli courant mil trois cens quatre vins et trois, le vint et ang jours du mois d’aoust, je Perrenot Masain de Aubepierre alia Bourgeney, demeurant a Diion, faiz sauoir a tous ceulx qui verront et orront ces presentes lettres, que comme je aye pieca acquis de gaiges et par decret de la chancellerie de Bourgoingne au siege de Diion, plusieurs heritaiges venduz a la requeste des religieux, abbe et couuent de Saint-Estienne de Diion, sur Huguenin dit le Baulx, filz fu Estiene le Baulx de Marliens. C’est a sauoir les heritaiges qui s’ensuiguent. Premierement vng journaul de terre, ou lieu dit en la Vaiseroie, empres les hoirs Huguenin Quarrey de Fauerney d’une part, et les hoirs Jehan Belot de Marliens d’autre. Item en ce dit lieu, une piece de terre contenant demi journaul, empres la terre maistre Richart Bouhot de Diion d’une part, et Perrenot Rougot d’autre part. Item en ce dit lieu quatre journaulx de terre de coste la terre es chanoines de Beaune d’une part et Jehannote fille Regnault le Baul d’autre part. Item vng journaul de terre ou lieu dit es Rotures et fiert sur la terre Perrenote, filastre Jehan Dedey de Malliens, de coste la ferme Jehan Pinceguerre de Fauerney d’une part, et la terre Monnot le Rouhier d’autre. Item en ce dit lieu vng journaul de terre qui fiert sus la roture Villemin le Secteur de Rouure, et Jehan Berthiet de Rouure d’autre part. Item deux journaulx de terre es Arbues, vers les Bordes, de coste la terre Jehan Geliot de Diion d’une part, et la terre es hoirs Girart Bruant de Rouure d’autre part. Item ou dit lieu deux journaulx de terre qui fierent sus la terre es hoirs maistre Regnaut d’Eschenon d’une part, et fierent sus la terre des religieux de Saint Estienne de Diion d’autre part. Item ou territoire de Marliens, ou lieu dit darriers le Moustier, une piece de terre contenant trois quartiers empres la terre Venien de Cloistre d’une part, et Jehannote qui fut femme Guienot le Reveneret de Diion, d’autre part. Item en ce dit lieu trois quartiers de terre de coste la terre Hugues Bellot de Marliens d’une part et Jehannote femme fuit Guienot le Reveneret de Diion d’autre part. Item une ouche assise derriers la ville qui contient vng journaul et demi de coste la terre dudit Hugues Bellot d’une part et les enffens Villemot Garnoy d’autre part. Item ou lieu dit en la Vaseroie, vng journaul de terre de coste la terre es enffens Villemot Garnoy dessus dit d’une part, et les hoirs Adam Rogot d’autre part. Item deux journaulx de terre ou lieu dit es Arbues de coste la terre es religieux de Saint Estienne de Diion d’une part et Jehannote fille fuit Regnaut le Baul d’autre part. Item ou lieu dit en la Vernote demi journaul de terre de coste la terre Jehan Dedey d’une part, et la terre es hoirs au Bichontet de Marliens d’autre part. Item ou lieu dit es Rotures vers le bois, vng journaul de terre, ensemble le saulcys empres le chemin commun, et la terre Jehannote fille Regnaut le Baul d’autre part. Item es Routures, vng journaul de terre de coste la terre la femme Huguenot Perceuaul de Marliens d’une part et la femme Pinceguerre de Fauerne d’autre part. Item vng journaul de terre es Arbues, de coste la terre les religieux de Saint Estienne de Diion d’une part et d’autre. Item trois quartiers de terre es Courtoz des Rotures de coste les diz religieux de Saint Estienne d’une part et Jehan Perceuaul d’autre part Item en la praerie de Marliens, ou lieu dit en Nouot, vne soiture de prey, empres le prey Girart de Courcelles d’une part et les hoirs a la Gaulemade de Marliens, d’autre part. Item la moitie de trois soitures de prey de coste le pasquier du Vernoy d’une part, et le prey es hoirs messire Hugue Lalemant d’autre part. Item en la praerie de Tard le Chastel, vne setture de prey ou lieu dit en Sarrere, empres le pre es hoirs au Broichot de Tard le Chastel d’une part, et Hugues filz Jehan Adelene d’autre part. Item en la dite praerie de Tard ou lieu que l’on dit es Pomeres deux sectures empres le prey Nicholas Perrecier dudit Tard d’autre part. Item es Rotures de Tard le Chastel ou lieu que l’on dit ou prey du boisson, demie soitture de prey de coste Bourgot de Verranges d’une part et es contours du prey dessus dit. Il est ainssi que je le dit Perrenot Masain en recompensacion de plusieurs choses es quelles je afferme estre tenuz a religieuse personne frere Guy d’Arc en Barrois, chanoine dudit monastere, donne, cede, quitte et transporte perpetuelment par pure et irrevocable donnacion faite entre les vis, et en pure aumosne aux religieux, prieur et couuent dudit monastere de Saint Estienne de Diion, pour eulx et leurs successeurs, pour vn anniversaire celebrer chascun an, en leur eglise, pour le remede de l’ame dudit messire Guy d’Arc, et de ses pere et mere et autres amis, tous les heritaiges, dessus confinez, ensemble les lettres du decret, et autres exploiz, faiz pour cause dudit vendaige et tout le droit, action et raison que je ay eu yceulx heritaiges, decret et exploix, sens y riens retenir a moy ne a mes hoirs. Des quelx heritaiges et drois dessus diz, je deuest perpetuelment moy et mes hoirs, et les diz religieux en reuest a tous jours mais pour eulx et leurs successeurs par la confection de ces presentes lettres, et constitue yceulx religieux procureurs, es diz heritaiges comme en leur propre chose. Promettens je le dit Perrenot par mon serement pour ce donne corporelment aux sains evvangiles de Dieu, et soubz l’obligacion de touz mes biens meubles et non meubles presens et auenir quelconques ceste donacion, cession, quictance et transport, tenir et auoir ferme et estable a tousiours sens contreuenir, renuncens en ce fait par mon dit serement a toutes et singuleres excepcions de tout droit canon et ciuil par les quelx l’on pourroit dire ou venir contre la teneur de ces presentes lettres, ou aucune des choses contenues en ycelles mesmement au droit disant general renunciacion non valoir se l’especial ne precede. Et quant aux choses dessus dites et chascune d’icelles tenir et acomplir, je le dit Perrenot Masain vueil estre contraint ainssi comme de chose adiugie par la court de monseigneur le duc de Bourgoingne, a la jurisdicion, compulsion et contrainte de la quelle court quant ad ce je submet et oblige moy, mes hoirs et tous mes biens meubles et non meubles, presens et auenir quelconques. En tesmoing de ce j’ay requis et obtenu le seel de la dite court estre mis a ces presentes lettres. C’est fait par deuant Jehan de Maroilles clerc coadiuteur de Andrie de Faanay notaire de Diion pour le dit monseigneur le duc. Presens Symonnet Bergier et Perrin de la Tournelle demeurant a Diion. Tesmoins ad ce appellez et especialment requis l’an et le jour dessus diz. — J. de Maroilles.